Marcajele rutiere trasate după reabilitarea celui de-al doilea tronson al Bulevardului Independenței din Ploiești au produs aglomerație, iar la intersecția cu strada Rahovei, din zona statuii lui Radu Stanian, riscul producerii unor accidente a crescut.
Asta deoarece între statuia lui Radu Stanian și Muzeul de Artă din zona centrală au fost marcate doar două benzi de circulație, față de cele trei existente înainte de începerea lucrărilor de reparații.
Astfel, accesul șoferilor care ies de pe strada Rahovei și fac virajul la stânga, pe Bulevard, spre centru, sunt nevoiți să acorde prioritate conducătorilor auto care circulă în ambele sensuri.
Manevrele sunt riscante, mai ales la orele de vârf, mulți șoferi rămânând practic blocați, pe contrasens, din cauza faptului că a treia bandă a dispărut.
Mai mult, din cauza dispariției celei de-a treia benzi până în centru, acum se formează cozi uriașe de mașini, care se întind până la sediul Conpet.
Primăria Ploiești a transmis un punct de vedere referitor la noile marcaje în care a invocat faptul că acestea au fost efectuate conform planului de semnalizare rutieră din cadrul proiectului de reabilitare a bulevardului.
Municipalitatea precizează că acest plan a fost avizat de Poliția Municipiului Ploiești și de Comisia Municipală pentru Transport și Siguranța Circulației.
Reamintim că, anul trecut, Observatorul Prahovean a solicitat Municipalității să transmită redacției lista nominală (nume și funcție deținută) a membrilor acestei comisii.
Conducerea Primăriei Ploiești ne-a transmis atunci un document semnat chiar de primarul Andrei Volosevici privind componența comisiei, indicând doar funcția deținută, nu și numele persoanelor respective.
Astfel, putem deduce că președintele comisiei fiind primarul Ploieștiului, acesta nu poate fi decât Andrei Volosevici, iar ceilalți doi viceprimari sunt vicepreședintele comisiei, respectiv membru al ac esteia.
De asemenea, din comisie mai fac parte: Directorul Direcției Tehnic – Investiții din cadrul Primăriei Ploiești, Arhitectul Șef al Municipiului Ploiești, Directorul Direcției Gestiune Patrimoniu din cadrul Primăriei Ploiești, Directorul SC Transport Călători Express SA, directorul Societății Servicii de Gospodărire Urbană Ploiești.
Ceilalți membri ai comisiei au fost menționați astfel: Reprezentant al Direcției Juridice din cadrul Primăriei Ploiești, reprezentant al Serviciului Reparații și Investiții Drumuri din cadrul Primăriei Ploiești, reprezentant al Serviciului Mobilitate și Trafic Urban din cadrul Primăriei Ploiești, reprezentant al Serviciului Mobilitate și Trafic Urban din cadrul Primăriei Ploiești, reprezentant al Politiei Locale Ploiești și reprezentant al Biroului Rutier din cadrul Politiei Municipiului Ploiești.
Trecând în revistă componența comisiei de circulație observăm că din cele 13 persoane menționate doar patru ar putea avea legătură și cunoștințe în domeniul circulației rutiere.
Este vorba de reprezentanții Poliției Locale, Poliției Rutiere, Serviciului Reparații și Investiții Drumuri și Serviciului Mobilitate și Trafic Urban. Ceilalți ocupă funcții paralele cu ceea ce înseamnă circulația rutieră.
Cum se circulă pe Bulevardul Independenței după ce au fost trasate noile marcaje rutiere: